***УДК 37.017:316.64:172.15***

***Р. У. Серыкаў***

*г. Гомель, ГДУ імя Ф. Скарыны*

**АДРАДЖЭННЕ НАЦЫЯНАЛЬНАЙ СВЯДОМАСЦІ**

**ЯК МЭТА ВЫХАВАЎЧАЙ РАБОТЫ**

 Пранікненне ідэі нацыянальнай самаідэнтыфікацыі ў свядомасць грамадзяніна любой іншай краіны адбываецца ў досыць раннім узросце. Не кожны з нас можа прыпомніць сабе, калі менавіта яго зацікавіла пытанне пра ўласную нацыянальную прыналежнасць якраз таму, што яно было пастаўлена і адназначна вырашана ў вельмі раннім узросце. Зразумела, што паняцце *грамадзянства* не з’яўляецца тоесным паняццю *нацыянальнасць*. Паколькі Беларусь мяжуе з Украінай, Расіяй, Латвіяй, Літвой і Польшчай, то гэта значыць, што прадстаўнікі адпаведных нацыянальнасцей пражываюць і на тэрыторыі *нашай* краіны па натуральнаму, гістарычна абумоўленаму закону суседства, па прычыне пасляваенных (1939 – 1945) перасоўванняў дзяржаўных межаў і міграцыйных працэсаў, выкліканых самымі рознымі прычынамі. Акрамя таго, паводле дадзеных Нацыянальнага статыстычнага камітэта, у меншай колькасці ў нашай рэспубліцы пражываюць азербайджанцы, арабы, армяне, афганцы, башкіры, балгары, в’етнамцы, грэкі, грузіны, казахі, кітайцы, карэйцы, латышы, літоўцы, малдаване, мардвіны, немцы, таджыкі, татары, туркі, туркмены, узбекі, цыгане, чувашы, яўрэі [3].

Пражываючы на тэрыторыі Беларусі, прадстаўнікі іншых нацыянальнасцей абавязкова самаідэнтыфікуюцца ў межах сем’яў, часта імкнучыся захаваць нацыянальныя рэлігійныя і культурныя традыцыі, мову, а таксама «чысціню крыві», абачліва і асцярожна ставячыся да магчымасці змешаных шлюбаў, бо так было спрадвеку, аб чым сведчыць Біблія, першыя кнігі якой вядуць пачатак з XVI – XV ст. да н.э. : У Кнізе Нээміі (13:23-25) напісана: «Таксама ў тыя дні я бачыў Юдэяў, якія жылі з жанчынамі з Ашдадзянак, Аманянак, Мааўлянак, і сыны іхнія напалову гаварылі па-ашдодзку, і ня ўмелі гаварыць па-юдэйску, але [гаварылі] моваю таго ці іншага народу. І я сварыўся на іх і праклінаў іх, і біў некаторых з іх, і рваў у іх валасы, і запрысягаў іх Богам, [кажучы]: «Не аддавайце дочак вашых сынам іхнім і не бярыце дочак іхніх сынам сваім і сабе» [1, с. 757 – 758]. Калі абмежавацца толькі нашымі суседзямі, то графа «нацыянальнасць» прысутнічае ў сучасных пашпартах палякаў, літоўцаў і латышоў. У пашпартах жа беларусаў, рускіх і ўкраінцаў такой графы на сёння няма: яна, відавочна, наўмысна, без шырокага грамадскага абмеркавання была скасавана неўзабаве пасля распаду СССР. Такі стан рэчаў, безумоўна, невыпадковы. Не закранаючы ў дадзеным паведамленні балючых гістарычных праблем шматвяковых міжнацыянальных зносін, пазначаных атрутаю шавінізма і адзнакамі узаемнай пагарды суседніх народаў і этнічных меншасцяў, скажам толькі наступнае:

а) нацыянальная прыналежнасць – спрадвечны падмурак пабудовы інстытуту дзяржаўнасці для любога народа, а ў аснове вызначэння нацыянальнай прыналежнасці ляжыць мова;

б) гістарычная памяць пра нацыянальную самаідэнтыфікацыю заўсёды абвастралася ў выніку нацыянальна-вызваленчага руху аднаго народа супраць уціску і пагрозы знішчэння яго разам з ягонай мовай іншымі народамі. У кнізе Другазаконня (33:29) чытаем: «Шчаслівы ты, Ізраіль! Хто [падобны] да цябе <…> Ворагі твае скараюцца перад абліччам тваім, і ты будзеш таптаць каркі іхнія» [1, с. 334].

в) выхаванне сапраўднага грамадзяніна-патрыёта Беларусі немагчыма без станоўчага вырашэння моўнага пытання на карысць распаўсюджання беларускай мовы ва ўсіх сферах жыцця і дзейнасці нашага грамадства.

 Арганізацыя выхаваўчай работы сярод студэнцкай моладзі і навучэнцаў падрыхтоўчых аддзяленняў прадугледжвае правядзенне разнастайных культурных (літаратурных, музычных, тэатральных), спартыўных і асветніцкіх мерапрыемстваў (экскурсій, паходаў, вечарын). Ажыццяўленне *любых* праектаў такога плану патрабуе надзвычайнай адказнасці і зладжанага ўзаемадзеяння педагога і падпарадкаваных яму навучэнцаў у сферы камунікацыі. Таму перадусім сучасны выкладчык, асабліва філолаг-беларусавед абавязаны па логіцы сваёй прафесіі несупынна, актыўна і плённа пашыраць сферы ўжывання нашай нацыянальнай мовы, даючы асабісты прыклад падрастаючаму пакаленню. Неабходна спакойна і натуральна паставіцца да таго, што беларуская мова ў Беларусі павінна быць такой жа нармальнай па сваёй прыродзе з’явай, як кітайская – у Кітаі, руская – у Расіі, украінская – ва Украіне, польская – у Польшчы і г.д. У Першай кнізе Летапісаў (17:21) аб абранасці народа ізраільскага гаворыцца так: «І хто як народ Твой, Ізраіль, адзіны народ на зямлі, да якога прыйшоў Бог, каб выкупіць Сабе народ і зрабіць Сабе імя вялікімі і страшнымі справамі, выгнаўшы паганаў перад абліччам народу Свайго» [1, с. 645].

Пры правядзенні любых мерапрыемстваў адукацыйна-выхаваўчага характару педагогі павінны ўсведамляць сабе, *чыé* культурныя каштоўнасці, скарбы *чыёй* мовы прапагандуе выкладчык і пад яго кіраўніцтвам – навучэнец падрыхтоўчага аддзялення сучаснай установы вышэйшай адукацыі (УВА) нашай краіны. Якімі б мерапрыемствамі ні славіўся мясцовы студэнцкі клуб, тэатральны гурток ці музычная суполка, усе гэтыя дасягненні амаль нічога не будуць вартыя на міжнародных, рэспубліканскіх, абласных і мясцовых фестывалях, канцэртах і форумах, калі прадстаўленыя конкурсныя нумары не будуць гучаць па-беларуску.

 На падрыхтоўчых аддзяленнях многіх беларускіх УВА вучацца, акрамя іншых замежных слухачоў, навучэнцы з Конга (сталіца Кіншаса), якія з дзяцінства разам з роднай мовай лінгала засвоілі мову сваіх даўнейшых заваёўнікаў-каланістаў – французаў, што прыйшлі туды ў канцы ХІХ ст. [2] Цемнаскурыя ўраджэнцы афрыканскага Конга маюць французскія імёны: *Андрэ, Жарэс, Сілас, Джардзі* і г.д., з’яўляюцца хрысціянамі і мараць аб уцёках да Еўропы. Сутыкаючыся ў штодзённай працы з такімі слухачамі пры выкладанні ім рускай мовы як замежнай, мімаволі праводзіш паралель паміж намі і імі. І часта такія параўнанні бываюць не на нашую карысць, таму што паміж сабой выхадцы з афрыканскага Конга размаўляюць часцей на сваёй роднай мове, на лінгале, нярэдка задаючы нам, выкладчыкам, і беларускім студэнтам пытанне: чаму беларусы не размаўляюць беларускай мовай і дзе яе ўвогуле можна пачуць?

 На тэрыторыі нашай краіны абсалютна бесперашкодна і вольна функцыянуе Расійскі цэнтр навукі і культуры (неафіцыйная назва – «Рускі дом») з філіяламі ў Мінску, Брэсце і Гомелі [4]. Ці можна ўявіць нам, беларусам, каб на тэрыторыі нашых краін-суседак з’явіўся такога ж кшталту Беларускі цэнтр навукі і культуры? Гэтага немагчыма ўявіць па той простай прычыне, што ў нас у саміх, у нашым уласным доме не ў пашане нашая ж, беларуская мова.

 На шматлікіх летніх польскамоўных курсах, якія арганізоўваліся ў перыяд 2000–2020 г.г. Міністэрствам адукацыі і навукі Польшчы ў міжнародных адукацыйных цэнтрах Варшавы, Кракава, Любліна і іншых гарадоў для выкладчыкаў-паланістаў з усяго свету, пасля двух- трохтыднёвай адукацыйнай праграмы традыцыйна праводзіўся развітальны вечар, на якім прадстаўнікі розных краін павінны былі выступіць са сваімі нацыянальнымі нумарамі: танцамі, песнямі, вершамі на *сваіх* мовах. І тут сапраўднай праблемай для *беларускіх* прадстаўнікоў з’яўлялася самапрэзентацыя на *беларускай* мове. За пару дзён да завяршэння вучобы на курсах мы ліхаманкава вывучалі пару песень на беларускай мове, сягаючы да інтэрнэту, каб неяк больш-менш годна пачувацца сярод прадстаўнікоў іншых нацыянальнасцей, якія часта прывозілі з сабой на такія курсы нават свае нацыянальныя касцюмы і музычныя інструменты.

 Першынства нацыянальнай прыналежнасці сярод усіх іншых жыццевызначальных арыенціраў чалавека даўно адназначна, шматразова і несумненна зацверджана, як бачым, у Бібліі, самай папулярнай кнізе ў свеце. Так, у «Пасланні да рымлян» (2:10) апостал Павел, быўшы іудзеем, напісаў: «Слава, і пашана, і супакой усякаму, хто робіць добрае, перш Юдэю, а потым Грэку [1, с. 1589]. І яшчэ ён дадаваў у «Пасланні да галатаў» (2:15):«Мы паводле прыроды Юдэі, а не з паганаў грэшнікі» [1, с.1646].

Фальшывую сціпласць у сцвярджэнні беларускасці на зямлі Беларусі і стагоддзямі культываваную звонку засаромленасць у плане вызнання ўласнай нацыянальнай прыналежнасці і дэкларавання беларускай мовы, жывучы ў сваім доме, трэба таксама адкінуць і нам.

**Літаратура**

1. Біблія / пер. А. Бокун. – Мінск: Саюз ЕХБ у Рэспубліцы Беларусь, 2024. –

1762 с.

1. Колонизация бассейна реки Конго [Электронный ресурс]. – Режим

доступа: Rhttps://translated.turbopages.org/proxy\_u/en-ru.ru.7588a504-643fdd99-c3b08a4a-74722d776562/https/en.wikipedia.org/wiki/Colonization\_of\_the\_Congo\_Basin. (дата доступа: 21.04.2024).

1. Национальный состав населения Беларуси [Электронный ресурс]. – Режим

доступа: https://www.belta.by/infographica/view/natsionalnyj-sostav-naselenija-belarusi-22499/. (дата доступа: 21.04.2024).

1. Российский центр науки и культуры [Электронный ресурс]. – Режим

доступа: https://yandex.by/maps/org/rossiyskiy\_tsentr\_nauki\_i\_kultury/4576827489/?ll=30.997051%2C52.454009&z=16. (дата доступа: 21.04.2024).